Predkladacia správa

	Predkladaný návrh Zamerania kontrolnej činnosti Úradu vlády Slovenskej republiky na I. polrok 2002 obsahuje kontrolné úlohy, ktoré sú v súlade s kontrolnou pôsobnosťou Úradu podľa zákona NR SR č. 10/1996 Z.z. o kontrole v štátnej správe a zákona č. 152/1998 Z.z. o sťažnostiach, ale aj s cieľom zabezpečenia informácií pre vládu Slovenskej republiky, vrátane stavu plnenia úloh vyplývajúcich z prijatých uznesení vlády Slovenskej republiky.

	V predmetnom návrhu Zamerania kontrolnej činnosti Úradu vlády Slovenskej republiky na I. polrok 2002 sú kontrolné úlohy orientované za účelom získania objektívnych poznatkov z oblasti plnenia úloh z uznesení vlády SR splatných v IV. štvrťroku 2001 a v I. štvrťroku 2002, ďalej z kontroly zabezpečovania výkonu finančnej kontroly prostriedkov poskytnutých Slovensku z predvstupových nástrojov Európskej únie.

	Taktiež kontrola bude zamerania: na kontrolu plnenia opatrení v oblasti stavebného sporenia, na plnenie úloh vybraných uznesení vlády SR súvisiacich so zabezpečovaním štátneho rozpočtu na rok 2001, na kontrolu riešenia nedostatkov v zariadeniach sociálnych služieb v nadväznosti na zabránenie mučenia a neľudského, či ponižujúceho zaobchádzania alebo trestania (CPT).

	Ďalšie úlohy súvisia s kontrolou stavu a úrovne vybavovania a prešetrovania petícií a sťažností došlých na Úrad vlády Slovenskej republiky a ostatné ústredné orgány štátnej správy SR, vrátane miestnej štátnej správy SR.

	Kontrolné úlohy z oblasti obrany, ochrany a bezpečnosti Úradu vlády Slovenskej republiky na rok 2002 bude realizovať kontrolný odbor obrany, ochrany a bezpečnosti sekcie obrany a bezpečnosti Úradu vlády Slovenskej republiky, s predkladaním výsledných správ o výsledku kontrol na plánované schôdze Rady obrany štátu.

	Predmetný návrh Zamerania kontrolnej činnosti Úradu vlády Slovenskej republiky na I. polrok 2002 bol dňa 20.11.2001 skoordinovaný so všetkými ministerstvami a ostatnými ústrednými orgánmi štátnej správy SR, ako aj s krajskými úradmi v rámci pripomienkového konania predmetného návrhu Zamerania.

	Vyhodnotenie pripomienkového konania tvorí samostatnú prílohu Zamerania.
	
	Pri zostavovaní predloženého návrhu Zamerania boli zohľadnené súčasné kapacity sekcie kontroly Úradu vlády Slovenskej republiky. Vybrané orgány kontroly ministerstiev sa zúčastnia na spoločnej kontrolnej akcii s Úradom vlády SR v rámci externej spolupráce v zmysle § 14 ods. 1 zákona NR SR č. 10/1996 Z.z. o kontrole v štátnej správe v jednej kontrole, ktorá vyplýva z uznesenia vlády SR č. 979/2001 pre tieto vybrané ministerstvá (Ministerstvo spravodlivosti SR, Ministerstvo vnútra SR, Ministerstvo práce, sociálnych vecí a rodiny SR, Ministerstvo zdravotníctva SR a krajské úrady).